ક્લાયમેટ ચેન્જ જેવી કોઈ વસ્તુ છે ખરી એવો સવાલ પણ ટ્રમ્પે પૂછીને સૌને ચોંકાવી દીધા હતા. ઑઇલ ઉત્પાદનમાં તેઓ રશિયાને પણ પાછળ રાખી દેવા માગે છે. તેમને લાગે છે કે ઑઇલ, ગેસ અને કોલસા પર મૂકાયેલા પ્રતિબંધો નડતરરૂપ છે. આગળના પ્રમુખ ઓબામાએ લાંબા ગાળાનું વિચારીને ક્લિન એનર્જી માટે નીતિ તૈયાર કરી હતી. ઓબામા ક્લિન પાવર પ્લાનની એ નીતિને ટ્રમ્પ પલટાવી નાખવા માગે છે. ક્લિન ઉર્જાની દિશામાં સૌથી મોટા પ્રયાસો દુનિયામાં ચાલી રહ્યા છે તે સૌર ઉર્જા માટે છે. અમેરિકામાં પણ તે દિશામાં સૌથી વધુ પ્રયાસો થઈ રહ્યા છે અને યોગ્ય પોલિસી સાથે અમેરિકાને અને અમેરિકાની કંપનીઓને જ તેમાં સૌથી વધુ ફાયદો થઈ શકે તેમ છે. દાખલા તરીકે ઇલેક્ટ્રિક કારની બાબતમાં અમેરિકામાં ટેસ્લા અને લ્યુસીડ સહિતની કંપનીઓ બહુ ઝડપથી આગળ વધી રહી છે. ઇલેક્ટ્રિક કારની સાથે સૌર ઉર્જાને જોડી દેવાય તો એવું નેટવર્ક ઊભું થાય જે અમેરિકાને ફાયદો કરાવે, સમગ્ર દુનિયામાં અમેરિકન કંપનીઓ છવાઈ જઈ શકે છે.પરંતુ તે માટે જરૂરી છે ક્રૂડ પરની નિર્ભરતા ઓછી કરવા માટે સરકારી નિયમોના સ્તરે નિર્ણયો લેવામાં આવે. ઇલેક્ટ્રિક કાર મોંઘી પડે છે તેથી લોકો ઓછી ખરીદે છે. ઓછી ખરીદે છે એટલે ઉત્પાદન ઓછું થાય અને કંપનીઓ નફો કરી શકતી નથી. નફો ના કરી શકે એટલે વધારે સસ્તી કાર બનાવવાનું કામ ધીમું ચાલે છે. પેટ્રોલ-ડિઝલથી ચાલતા વાહનો મોંઘા બને એ આકરું લાગે, પણ આકરો નિર્ણય લઈને શરૂઆત કરવી જરૂરી છે. પરંપરાગત વાહનો મોંઘા થાય તો વધુ લોકો ઇલેક્ટ્રિક કાર તરફ વળે. વધારે ઇલેક્ટ્રિક કાર વેચી શકાય તો વધારે ઉત્પાદન સાથે તેને સસ્તી પણ બનાવી શકાય.